故縣作
作者：孔武仲
朝代：宋

paragraphs: 促促遠行役，勞勞羣僕夫。
上漂以霖雨，下濺以泥塗。
寒入骨脛裂，潤兼巾裳汚。
行路何其難，我馬亦已瘏。
逢人問前舍，指點山墻孤。
投得數閒屋，慘寂日已晡。
橫流正浩蕩，驚飇尚號呼。
篝火就空室，排入如燕雛。
投醪不及均，自酌以爲娛。
箕踞不爾責，但願僵者蘇。
亦有蘄春酒，汩汩傾淺壺。